**Paskaidrojuma raksts**

**Rīgas domes #SEDES\_NORISES\_DATUMS\_V\_L# saistošajiem noteikumiem Nr. #LEMUMA\_NUMURS#**

**“Grozījumi Rīgas domes 2022. gada 8. jūnija saistošajos noteikumos Nr. 141 “Par reģistrācijas un palīdzības sniegšanas kārtību dzīvokļa jautājumu risināšanā”**

|  |
| --- |
| **1. Mērķi un nepieciešamības pamatojums, tostarp raksturojot iespējamās alternatīvas, kas neparedz tiesiskā regulējuma izstrādi**  Saistošie noteikumi “Grozījumi Rīgas domes 2022. gada 8. jūnija saistošajos noteikumos Nr. 141 “Par reģistrācijas un palīdzības sniegšanas kārtību dzīvokļa jautājumu risināšanā”” (turpmāk – saistošie noteikumi) paredz tiesības dzīvojamo telpu īres līguma pagarināšanai ģimenei, ja samazinājies ģimenes locekļu skaits un saskaņā ar kritērijiem ģimenei vairs nav tiesību lietot dzīvojamo telpu ar trīs vai vairāk istabām, bet īres līgumā ir iekļauti nepilngadīgie bērni kā citas personas.  Paredzēts nosacījums par personas iekļaušanu īres līgumā kā ģimenes locekli, ja šī persona reģistrēta kādā no palīdzības reģistriem un piekrīt izslēgšanai no tā. Šis nosacījums nodrošina palīdzības saņemšanai reģistrētai personai patstāvīgas dzīvojamās telpas lietošanas tiesības kopā ar citiem ģimenes locekļiem un rezultātā ļauj samazināt attiecīgajā reģistrā reģistrēto personu skaitu.  Palīdzības reģistrs sociālā dzīvokļa izīrēšanai tiek papildināts ar vientuļām pensijas vecumu sasniegušām personām, kuras lieto dzīvojamo telpu dažādu sociālo grupu kopdzīvojamās mājās, par kuru iedzīvotāju izvietošanu pieņemts pašvaldības lēmums, bez ienākumu izvērtēšanas, lai nodrošinātu minētās kategorijas pašvaldības dzīvojamās mājas savlaicīgu atbrīvošanu no iedzīvotājiem, kuru ienākumu līmenis nav pietiekams, lai nodrošinātu sevi ar citu dzīvesvietu, bet pārsniedz maznodrošinātas mājsaimniecības statusam noteikto.  Ierobežotas tiesības turpināt lietot sociālo dzīvokli bērniem, kuri sasnieguši pilngadību un neatrodas vecāku apgādībā, lai novērstu situāciju, ka sociālo dzīvokli lieto personas darbspējīgā vecumā, kurām nav tiesību pretendēt uz pašvaldības palīdzību dzīvokļa jautājumu risināšanā.  Saistošajos noteikumos šobrīd noteiktās personu kategorijas, ar kurām tiek noslēgts vai pagarināts uz jaunu termiņu sociālā dzīvokļa īres līgums neatkarīgi no personas ienākumiem, papildinātas ar personām ar 1.grupas invaliditāti, kurām sociālais dzīvoklis izīrēts kopā ar aizgādni.  Precizēti nosacījumi un kritēriji palīdzības veidam – palīdzība īrētās pašvaldības dzīvojamās telpas apmaiņā pret citu īrējamu pašvaldības dzīvojamo telpu. Saistošie noteikumi nepieciešami, lai uzlabotu un precizētu palīdzības dzīvokļa jautājumu risināšanā sniegšanas kārtību un sociālo dzīvokļu izīrēšanas secību, ņemot vērā to pielietošanas praksē konstatētās nepilnības.  Ar saistošajiem noteikumiem tiek noteikti gadījumi, kuros Rīgas valstspilsētas pašvaldības Dzīvojamo telpu izīrēšanas komisija var pieņemt lēmumu par ārpuskārtas pašvaldības dzīvojamās telpas izīrēšanu.  Vienlaikus ir precizētsRīgas domes 2022. gada 8. jūnija saistošo noteikumu Nr. 141 “Par reģistrācijas un palīdzības sniegšanas kārtību dzīvokļa jautājumu risināšanā” tvērums, 1. punktā nosakot, ka saistošie noteikumi nosaka kārtību, kādā Rīgas valstspilsētas pašvaldībā personas tiek atzītas par tiesīgām saņemt palīdzību dzīvokļa jautājumu risināšanā, palīdzības veidus, palīdzības sniegšanas kārtību, kā arī pašvaldības institūcijas, kuras sniedz palīdzību, izņemot neatliekamo palīdzību, kas paredzēta likuma “Par palīdzību dzīvokļa jautājumu risināšanā” 13. pantā. |
| **2. Fiskālā ietekme uz pašvaldības budžetu, iekļaujot attiecīgus aprēķinus (šo informāciju neiekļauj saistošajiem noteikumiem par pašvaldības nodevām)**  Nav fiskālās ietekmes, saistošo noteikumu īstenošana neietekmēs pašvaldībai pieejamos resursus, jo neprasa jaunu institūciju vai darba vietu izveidi vai esošo institūciju kompetences paplašināšanu, lai nodrošinātu saistošo noteikumu izpildi. |
| **3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci (aktuālā situācija, prognozes tirgū un atbilstība brīvai un godīgai konkurencei)**  Saistošie noteikumi attiecas uz sabiedrībai svarīgas jomas – kārtības, kādā Rīgas valstspilsētas pašvaldībā personas tiek atzītas par tiesīgām saņemt palīdzību dzīvokļa jautājumu risināšanā, palīdzības veidiem, palīdzības sniegšanas kārtību – normatīvo regulējumu.  Saistošo noteikumu ietekmju vērtējums:   1. sociālā ietekme – tieša ietekme, jo tiesības saņemt palīdzību dzīvokļa jautājumu risināšanā ir saistāma ar cilvēku dzīves kvalitātes nodrošināšanu; 2. ietekme uz vidi – nav tiešas ietekmes; 3. ietekme uz iedzīvotāju veselību – nav tiešas ietekmes; 4. ietekme uz uzņēmējdarbības vidi pašvaldības teritorijā – saistošie noteikumi neskar uzņēmēj darbības aktivitātes; 5. nav ietekmes uz konkurenci. |
| **4. Ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām**  Institūcija, kurā personas var vērsties saistošo noteikumu piemērošanā, ir Rīgas valstspilsētas pašvaldības Mājokļu un vides departamenta Dzīvokļu pārvalde.  Administratīvo procedūru izmaksas nav paredzētas. |
| **5. Ietekme uz pašvaldības funkcijām un cilvēkresursiem**  Saistošie noteikumi ir nepieciešami Pašvaldību likuma 4.panta pirmās daļas 10.punktā noteikto pašvaldības autonomo funkciju izpildes nodrošināšanai.  Nav ietekmes uz cilvēkresursiem. |
| **6. Izpildes nodrošināšana**  Izpildi nodrošina Rīgas valstspilsētas pašvaldības Mājokļu un vides departamenta Dzīvokļu pārvalde. |
| **7. Prasību un izmaksu samērīgums pret ieguvumiem, ko sniedz mērķa sasniegšana**  Saistošie noteikumi ir piemēroti iecerētā mērķa – palīdzības dzīvokļa jautājumu risināšanā – nodrošināšanai un paredz tikai to, kas nepieciešams minētā mērķa sasniegšanai. Pašvaldības izraudzītie līdzekļi un paredzamā rīcība ir piemēroti leģitīmā mērķa sasniegšanai. |
| **8. Izstrādes gaitā veiktās konsultācijas ar privātpersonām un institūcijām, tostarp sabiedrības viedokļa noskaidrošanā gūtā informācija**  Saistošie noteikumi no \_\_ līdz \_\_ publicēti sabiedrības viedokļa noskaidrošanai. |

Rīgas domes priekšsēdētājs V. Ķirsis